Vitamiini kokkuajaja  Raul Sepper peab just ennast ansambli Vitamiin tuntuks saanud kollektiivi kokkukutsujaks. Tema sõnul sai see teoks läbi Vana-Toomase asendusbändi, mis restoranis Vana-Toomas nädala sees põhibändile ühe vaba päeva andis ja kus Raul  Sepper töötas.    "Vana-Toomases käis meid kuulamas ka Eino Baskin, kes otsis oma etendusse bändi. Meid kutsutigi, saime filharmoonia palgale. Tegime Baskiniga koos 130 etendust, töömaht oli suur ja Peeter Remma ei pidanud sellele vastu, ütles et enam ei jõua. Nii ma kutsusingi siis ansamblist Uus-Generatsioon meie bändi juurde Rein Laaneoru ja Mikk Targo. Ja oligi Vitamiini koosseis põhimõtteliselt olemas."    Raul Sepperi sõnul oli Vitamiin küll juba enne bändina olemas, kuid tuntud nad  veel polnud. Algsest koosseisust tuli Vana-Toomase asendusbändi vaid Rein Laaneorg, ka Jüri Mitt tuli siis uude koosseisu üle, kuid otsustas mänedžeriameti kasuks.    "Esimeseks külalisesinejaks kutsus Jüri Mitt meile Joel Steinfeldti, hiljem laulis meiega juba Anne Veski," meenutas Raul Sepper.